**Η ΕΛΛΑΔΑ ΣΗΜΕΡΑ**

***1-ΠΡΟΛΟΓΟΣ***

*Γενικό σχόλιο πάνω στο θέμα: η θέση της Ελλάδας στον κόσμο: τι γνωρίζουν οι ξένοι γι’ αυτή – ποια είναι η πραγματικότητα*

***π.χ.:*** Η Ελλάδα είναι μια χώρα με πανάρχαιο πολιτισμό, πολλά από τα στοιχεία του οποίου είναι εμφανή στον σύγχρονο πολιτισμό. Όλοι οι λαοί τη σέβονται για τη σπουδαία πολιτιστική προσφορά της στην ανθρωπότητα, είναι ωστόσο γεγονός πως στο άκουσμα του ονόματος «Ελλάδα» πολλοί φαντάζονται μεγαλειώδη μνημεία και σπουδαίους φιλοσόφους ή ήρωες, σαν να είναι αυτή μια χώρα αποκλειστικά βγαλμένη από τις σελίδες της ιστορίας. Υπάρχει όμως μια σύγχρονη Ελλάδα, στην οποία, βέβαια, επιβιώνουν πολλά από τα στοιχεία αυτού του παρελθόντος, αλλά η οποία ταυτόχρονα έχει τη δική της προσωπικότητα και θέση στον σύγχρονο πολιτισμό.

***2-Κύριο θέμα***

*Παράθεση και ανάπτυξη των χαρακτηριστικών της σύγχρονης Ελλάδας:*

* Η Ελλάδα είναι μια χώρα με ένδοξο παρελθόν και μεγάλη ιστορία: τα καλλιτεχνικά και πνευματικά δημιουργήματα των αρχαίων προγόνων μας λαμπρύνουν και διαποτίζουν ακόμα και σήμερα την παιδεία και τον πολιτισμό μας, ενώ δείγματά τους είναι ακόμη ορατά και επισκέψιμα σε πολλές γωνιές της ελληνικής γης. Ταυτόχρονα, οι αξίες του αρχαίου πνεύματος, συνδυασμένες με το χριστιανικό πνεύμα του βυζαντινού πολιτισμού, είναι παρούσες σε μεγάλο βαθμό στον τρόπο σκέψης και ζωής των σύγχρονων Ελλήνων (→ φιλοπατρία, φιλότιμο, θρησκευτικότητα, αγάπη για τη δημοκρατία και την ελευθερία, ανθρωπισμός, μαχητικότητα …)
* Αποτελεί μια μικρή γωνιά γης με μοναδική φυσική ομορφιά, που αξίζει να την επισκεφτεί και να τη χαρεί κανείς: απέραντη θάλασσα, πανέμορφα νησιά, ατέλειωτες δαντελωτές ακρογιαλιές, μεγαλόπρεπα βουνά, γραφικά χωριά, ασημένιους ελαιώνες, καταπράσινους κάμπους, ποτάμια και λίμνες που σφύζουν από ζωή, δάση με μοναδική βιοποικιλότητα, υπέροχη φύση. Οι εναλλαγές του ελληνικού τοπίου το καθιστούν μοναδικό και άξιο περιήγησης.
* Οι Έλληνες είναι ένας λαός σύγχρονος, με ευρεία μόρφωση, εθνική, ευρωπαϊκή και παγκόσμια κουλτούρα, που διατηρούν τις πατροπαράδοτες αρχές της φιλοξενίας, της ευγένειας, της καταδεκτικότητας. Αγαπούν την πατρίδα τους, ταυτόχρονα όμως είναι πολίτες της μεγάλης ευρωπαϊκής οικογένειας και θιασώτες του διεθνισμού.
* Η Ελλάδα, όπως συνέβαινε ανέκαθεν, από τα πανάρχαια χρόνια αποτελεί ένα χωνευτήρι πολιτισμών. Χώρος υποδοχής μεταναστών με διαφορετικές κουλτούρες, αξιοποιεί τα πολιτιστικά στοιχεία που φέρνουν μαζί τους και τα αφομοιώνει γόνιμα και δημιουργικά, διευρύνοντας τους ορίζοντες και τις προοπτικές της.
* Είναι μια χώρα σύγχρονη, όπου η τεχνολογία και η ανάπτυξη ακολουθούν τις τελευταίες εξελίξεις του παγκόσμιου τεχνικού πολιτισμού και το βιοτικό επίπεδο των κατοίκων βελτιώνεται συνεχώς.
* Ο τουρισμός αποτελεί σταθερή αξία της ελληνικής οικονομίας και σχεδόν κάθε γωνιά της ελληνικής γης παρέχει τουριστικές υπηρεσίες που μπορούν να ικανοποιήσουν και τον πιο απαιτητικό περιηγητή.

***3-Επίλογος***

*Συμπέρασμα – γενικό σχόλιο πάνω στη θέση της Ελλάδας στο σύγχρονο κόσμο.*

***π.χ.:*** Η Ελλάδα, λοιπόν, είναι ένα κράτος σύγχρονο, ευρωπαϊκό, που διατηρεί όμως έντονη την ιδιαιτερότητα του ξεχωριστού πολιτισμού και της παράδοσής της. Αξίζει να την επισκεφτεί κανείς και να εκτιμήσει τον ιδιαίτερο χαρακτήρα της, που της δίνει μια ξεχωριστή θέση στα Βαλκάνια, στην Ευρώπη και στη μεγάλη κοινωνία των εθνών.